Catalunya és una destinació preferent per al Programa Erasmus+ amb més d'11.000 estudiants en mobilitat al curs 2018-2019 i també un pol d'atracció d'estudiantat internacional de grau, màster i doctorat, amb més de 24.000 estudiants matriculats d'arreu del món.
De fet, Catalunya se situa com el quart sistema universitari presencial més internacionalitzat de l'espai europeu d'educació superior (EEES), darrere del Regne Unit, Suïssa i Àustria, i amb un percentatge (12%) similar al dels Països Baixos (11%) i Dinamarca (10,8%)
La mobilitat internacional d'estudiants va ser un dels primers espais on es va posar de manifest la situació de crisi sanitària, ja que el sector educatiu internacional es va veure especialment afectat.
La feina coordinada i en xarxa en aquest àmbit ha tingut un valor inestimable per fer front a aquesta crisi sense precedents.
El 13 de març de 2020 les onze universitats presencials de Catalunya van suspendre la docència universitària a les aules per tal de preservar la seguretat de tota la ciutadania.
El sistema universitari català des de llavors ha treballat per mantenir el màxim d'activitats possibles en les àrees de la docència, la recerca i l'administració durant el període de crisi, dedicant grans esforços a garantir al màxim la docència ja planificada, posant a l'abast de l'alumnat els recursos i l'atenció necessaris en el procés d'aprenentatge.
I també ha treballat intensament per determinar com serà el curs acadèmic 2020-2021.
En aquest sentit, a principis del mes de juny de 2020 el Consell Interuniversitari de Catalunya, format pel Govern de la Generalitat i les dotze universitats catalanes, va determinar el període comprés entre l'1 de juny de 2020 fins a la finalització del curs acadèmic 2020-2021, com a "període excepcional per al sistema universitari de Catalunya", com a conseqüència de la pandèmia ocasionada per la COVID-19, per la qual cosa ha establert acords i recomanacions sobre les característiques acadèmiques del curs 2020-2021, l'adaptació de la docència i la mobilitat internacional.
La previsió és que en el curs 2020-2021 es pugui tornar a una presencialitat restringida, mitjançant l'aplicació de determinades condicions de distància a les aules, als passadissos i als espais comuns dels campus universitaris que es recullen al document Pla sectorial d'Universitats en l'etapa de represa.
Aquesta indicació és vàlida sempre si la situació sanitària ho permet.
En qualsevol cas, les previsions apunten que la situació sanitària farà molt difícil una docència cent per cent presencial i caldrà, doncs, una docència mixta, en la qual es combini presencialitat amb no presencialitat buscant la millor combinació de les indubtables qualitats d'una bona formació presencial i els beneficis comprovats d'una bona formació en línia.
En aquest context, s'està treballant per assolir al màxim la coherència dels dissenys pedagògics, de la metodologia desenvolupada, del model d'avaluació -que es basi en els plantejaments de l'avaluació contínua -, de l'ús eficient dels recursos i també de la preparació i disposició del professorat amb la finalitat d'assegurar que l'estudiantat obtingui els resultats d'aprenentatge esperats i poder introduir, excepcionalment i de forma delimitada en el temps, entorns virtuals a una modalitat definida i establerta com a presencial.
La situació d'excepcionalitat acordada per al curs 2020-2021 no significa una transformació a online de les universitats presencials, ni de la seva docència.
Es tracta d'aplicar, davant d'aquesta excepcionalitat, la modalitat més adequada per generar bones pràctiques i que l'estudiantat assoleixi els seus resultats d'aprenentatge.
L'adaptació de la docència en aquest nou entorn permetrà que l'estudiantat accedeixi als programes en les millors condicions possibles.
Per assolir aquest objectiu, tot l'estudiantat del sistema universitari català i aquell que accedeixi per primera vegada a les universitats catalanes, serà informat, abans de la matricula del curs 2020-2021, dels plans d'aprenentatge de cadascuna de les assignatures, que inclourà informació sobre les metodologies docents i els sistemes d'avaluació.
Així mateix, serà informat del pla d'acompanyament específic, fonamentalment per a estudiantat de nou accés (incloent elements de socialització), dels plans d'acció tutorial, per a l'estudiantat de necessitats específiques, dels serveis d'atenció psicològica i en general de tots aquells serveis que poden ajudar l'estudiantat a la seva participació a la vida universitària.
El sistema universitari català ha adoptat tot un seguit de recomanacions sobre l'avaluació de continguts en aquest nou context d'aprenentatge basat essencialment en l'avaluació contínua d'assoliment d'aprenentatges, i ha determinat els millors mètodes d'avaluació en funció de la mida dels grups i del grau d'experimentalitat de les assignatures, així com alternatives d'avaluació dels treballs de final de màster i grau.
Avaluació a distància de grups petits (menys de 40 persones)
Les assignatures que funcionen amb grups petits d'estudiants (40 persones o menys) permeten articular un procés actiu d'avaluació continuada amb múltiples proves i evidències explicitades a les seves guies docents.
Grups grans (més de 40 persones)
Les assignatures amb un nombre elevat d'alumnes (més de 40 persones) per grup, limiten la intensitat del procés d'avaluació continuada durant el semestre i, en conseqüència, les proves d'avaluació final acaben representant un percentatge significatiu de l'avaluació global.
En particular, per aquests grups de més de 40 persones es recomana recórrer a un format de prova objectiva (tipus test) per avaluar els continguts teòrics de la matèria.
L'avaluació dels continguts pràctics de l'assignatura es vehicula mitjançant l'elaboració d'una pràctica individual o grupal al llarg del curs amb lliuraments parcials.
Cada lliurament comportarà una qualificació basada en una rúbrica coneguda per l'estudiantat i una realimentació dels resultats.
Avaluació fonamentalment pràctica
En assignatures amb una avaluació fonamentalment pràctica, on normalment calen uns espais específics com instal·lacions esportives, laboratoris, tallers... per poder dur a terme aquesta avaluació, es valoraran opcions alternatives no presencials d'avaluació, mitjançant enregistraments desenvolupant una tècnica o un determinat exercici, per exemple.
En el cas d'assignatures que comporten pràctiques que inclouen laboratoris, una alternativa viable pot consistir en l'estudi de casos.
Es recomana reprogramar les pràctiques externes d'últim curs acadèmic en períodes no afectats per la pandèmia per tal que l'alumnat les pugui fer en la forma prevista inicialment.
Per a la resta, s'assignaran aquestes pràctiques a entitats i centres on el teletreball estigui implantat o virtualitzar totes les activitats possibles com l'assistència a reunions (d'empreses, de seguiment de projectes, de presentació de resultats...) o les activitats d'observació (judicis, conferències...)
En qualsevol cas, és necessari que l'estudiantat que vulgui fer una estada de mobilitat a les universitats de Catalunya segueixi les orientacions de la seva universitat d'origen i que consulti la informació relativa als programes de mobilitat que ofereixen les universitats catalanes per al curs 2020-2021, curs en el qual algunes universitats han mantingut els seus programes de mobilitat per al primer semestre i d'altres els han programat per al segon.
El Consell Interuniversitari de Catalunya ha donat i continuarà donant suport a les universitats en el procés d'internacionalització i en la col·laboració permanent per afrontar els reptes que planteja la situació de pandèmia a tot el món.
Les mesures de protecció i organitzatives per evitar la generació de riscos en la propagació de la infecció de la COVID-19 que s'aplicaran als campus universitaris són les que va aprovar el PROCICAT en el Pla sectorial d'universitats.
Aquest Pla preveu mesures a nivell general (distància física, ús de mascareta, priorització de videoconferències per evitar desplaçaments); de material i equips de protecció; per als edificis, espais, instal·lacions i equipaments; protocols de neteja i desinfecció; de caràcter sanitari i de prevenció; específiques en aules i laboratoris; en espais d'ús compartit (sales d'estudi, biblioteques, sales d'acte, menjadors i similars); al serveis higiènics; i en altres serveis (bars, restaurants, instal·lacions esportives, aparcaments...)
Per a seguir tota la informació de l'evolució de la pandèmia a Catalunya, podeu accedir al canal permanent de comunicació https://canalsalut.gencat.cat